KIRJALLINEN KYSYMYS E-3171/01 esittäjä(t): Cristiana Muscardini (UEN) komissiolle. Sankt Gotthardin tunnelissa tapahtunut onnettomuus.



Virallinen lehti nro 160 E , 04/07/2002 s. 0065 - 0066



KIRJALLINEN KYSYMYS E-3171/01 esittäjä(t): Cristiana Muscardini (UEN) komissiolle (19. marraskuuta 2001) Aihe: Sankt Gotthardin tunnelissa tapahtunut onnettomuus Sankt Gotthardin tunnelissa tapahtunut onnettomuus tuo jälleen kerran dramaattisesti esille kysymyksen tunneleiden ja kalliokäytävien turvajärjestelmistä. Liikennettä jota arvioidaan olevan yli 18 700 ajoneuvoa, joista 21 prosenttia on rekka-autoja ohjataan liikennevaloihin perustuvalla järjestelmällä. Hälytyksen sattuessa autoilijoiden on mahdollista kuunnella autoradiotaan tietyn lähetysverkon kautta, ja paikalla on jatkuvasti neljä palomiestä ja kaksi ajoneuvoa, joita ei kuitenkaan ole varustettu kemiallisten onnettomuuksien varalta. Yhteisön sisäisen maantiekuljetusten tilanne on vaikeutunut sen jälkeen kun Sankt Gotthardin tunneli suljettiin, Mont Blancin tunneli poistettiin käytöstä, Brennerin tunnelin liikennettä rajoitettiin, ja kaiken tämän lisäksi ruuhkat vaikeuttavat liikennettä Fréjusin tunnelissa, missä liikennemäärät ovat nousseet noin kahdeksaan tuhanteen ajoneuvoon päivässä. Kun otetaan huomioon, ettei ole olemassa yhteisön lainsäädäntöä, jossa säädettäisiin välttämättömistä turvallisuusnormeista, joita olisi noudatettava jo ennen erilaisten tunneleiden ja kalliokäytävien käyttöönottoa, tiedustelisin komissiolta aikooko se laatia lainsäädäntöä, jossa säädetään tarvittavista turvajärjestelmistä ja -palveluista, jotta tällaiset tunnelit olisivat asianmukaisia? Aikooko komissio laatia direktiivin, jossa tehdään pakolliseksi kahden kaistan rakentaminen nykyisiin ja uusiin tunneleihin? Mihin toimiin komissio aikoo ryhtyä edistääkseen yhdistettyjen rautatie- ja maantiekuljetusten kehittämistä? Aikooko komissio varmistaa, että yleisinä pyhäpäivinä kuljettajien ajo- ja lepoaikojen valvontaa tiukennetaan? Loyola de Palacion komission puolesta antama vastaus (29. tammikuuta 2002) Kuten eurooppalaista liikennepolitiikkaa vuoteen 2010 koskevassa valkoisessa kirjassa(1) ilmoitetaan, komissio aikoo ehdottaa vuoden 2002 alussa uutta lainsäädäntöä, jolla taataan Euroopan laajuisessa verkossa sijaitsevien maantietunneleiden käyttäjille taataan korkea turvallisuustaso. Ehdotuksessa käsitellään useita turvallisuuskysymyksiä, esim. tunnelien toimintaa, turvavarusteita, käyttäjille annettavaa tietoa ja pelastustöiden järjestämistä. Lisäksi rakennusalan tuotteita koskevan jäsenvaltioiden lainsäädännön lähentämisestä 21. joulukuuta 1988 annetussa neuvoston direktiivissä 89/106/ETY(2) säädetään tunneleissa käytettävien rakennusalan tuotteiden ja materiaalien ominaisuuksista, koska tielläliikkujille on taattava korkea turvallisuustaso. Asianomaisiin eurooppalaisiin standardeihin sisältyvissä yhdenmukaistetuissa teknisissä eritelmissä määritellään luokat ja tasot, joiden avulla jäsenvaltiot voivat valita asianmukaisen turvallisuustason päättäessään tällaisten tunneleiden rakennusmateriaaleista. Valkoisessa kirjassa omistetaan kokonainen luku komission pyrkimykselle liittää liikennemuotoja toisiinsa ja edistää niiden yhteiskäyttöä. Rautatie- ja tieliikenteen yhdistäminen on yksi avainalueista. Eräät valkoisen kirjan ehdotukset koskevatkin sitä, kuinka liikennettä voitaisiin siirtää maanteiltä ympäristöystävällisempiin liikennemuotoihin. Tällaisia ehdotuksia ovat muun muassa seuraavat: - Luodaan puitesäännöt, jotta liikenneinfrastruktuurin käytön kustannukset otettaisiin eri liikennemuodoissa paremmin huomioon. Näin voitaisiin muun muassa periä tiemaksuja suurten rautatieinvestointien rahoittamiseksi herkillä alueilla kuten Alpeilla (ristikkäinen rahoitus). - Toisessa rautateiden toimenpidepaketissa, joka julkaistaan vuoden 2002 alussa, keskitytään yhteentoimivuuskysymyksiin, turvallisuuteen ja markkinoiden avaamiseen. - Marco Polo -ohjelmalla pyritään yleisesti edistämään intermodaaliliikennettä ja autetaan käynnistämään intermodaaliliikenteen palveluja. - Tietyt merenkulkuyhteydet, erityisesti sellaiset, joiden avulla tieliikenteessä voidaan välttää liikenteen pullonkauloja, olisi otettava osaksi Euroopan laajuista liikenneverkkoa. - Kontit ja vaihtokorit pyritään standardoimaan. Ajo- ja lepoaikoja koskevien sääntöjen noudattamisen valvonnan osalta komissio on varsin tietoinen siitä, että sekä noudattamisen valvonta että seuraamusten langettaminen on jäsenvaltioiden tehtävä. Komissio aikoo kuitenkin tarkastella uudelleen 23. marraskuuta 1988 annettua voimassa olevaa direktiiviä 88/599/ETY(3), joka koskee yhdenmukaisia menettelyjä pantaessa täytäntöön tieliikenteen sosiaalilainsäädännön yhdenmukaistamisesta annettu asetus (ETY) N:o 3820/85 ja tieliikenteen valvontalaitteista annettu asetus (ETY) N:o 3821/85. Uudelleentarkastelun tarkoituksena on ehdottaa nykyistä suurempaa tienvarsilla ja maantiekuljetusyrityksen toimitiloissa tehtävien tarkastusten vähimmäismäärää sekä yhdenmukaistaa tarkastusmenettelyjä ja seuraamuksia. Lisäksi komissio ajaa edelleen painokkaasti digitaalisen ajopiirturin käyttöönottoon: digitaalisen ajopiirturin avulla ajo- ja lepoaikoja koskevat tiedot voidaan rekisteröidä luotettavasti ja varastoida turvallisesti, ja jäsenvaltioiden toimivaltaisten viranomaisten on helppo tarkastaa sujuvasti yhä suurempi määrä ajoneuvoja. (1) KOM(2001) 370 lopullinen. (2) EYVL L 40, 11.2.1989. (3) EYVL L 325, 29.11.1988.